ΓΡΑΠΤΗ ΕΡΩΤΗΣΗ P-3995/98

υποβολή: Hiltrud Breyer (V) προς το Συμβούλιο

(4 Ιανουαρίου 1999)

Θέμα: Βόμβα κατά συγκεκριμένων εθνοτήτων

Πρόσφατες πληροφορίες από τη Νότιο Αφρική και το Ισραήλ μιλούν για ενδεχόμενη ανάπτυξη βιολογικών όπλων που θα έχουν ως στόχο άτομα συγκεκριμένης εθνοτικής ή φυλετικής προέλευσης; ερωτάται κατόπιν αυτού το Συμβούλιο εάν είναι διατεθειμένο να αναλάβει επειγόντως διεθνή πρωτοβουλία προκειμένου να αναθεωρηθεί και να ενισχυθεί η Σύμβαση του 1972 για τα Βιολογικά Όπλα, τώρα που αναφαίνεται η απειλή της ενδεχόμενης κατασκευής τέτοιου είδους όπλων με τη βοήθεια της γενετικής μηχανικής.

Απάντηση

(29 Μαρτίου 1999)

Έως τώρα, το Συμβούλιο δεν έχει ενημερωθεί σχετικά με τις πληροφορίες στις οποίες αναφέρεται η αξιότιμη βουλευτής στην ερώτησή της, οπότε δεν έχει συζητήσει το θέμα.

Παρ' όλα αυτά, η αξιότιμη βουλευτής θα έχει υπόψη ότι, από τη σύσταση της ad hoc Ομάδας για τη διεξαγωγή διαπραγματεύσεων με στόχο την ενίσχυση της Σύμβασης περί Βιολογικών και Τοξινικών Όπλων (BTWC) με νομικά δεσμευτικό και αποτελεσματικό σύστημα επαλήθευσης από την Ειδική Διάσκεψη των Συμβαλλομένων Μερών της BTWC τον Σεπτέμβριο του 1994, η Ευρωπαϊκή Ένωση έχει αποτελέσει κινητήρια δύναμη στο πλαίσιο των διαπραγματεύσεων της Γενεύης.

Μετά την κοινή θέση της 25ης Ιουνίου 1996 σχετικά με την προπαρασκευή της Τέταρτης Διάσκεψης Επανεξέτασης της BTWC, το Συμβούλιο καθόρισε, στις 4 Μαρτίου 1998, κοινή θέση σχετικά με την πορεία θέσπισης ενός νομικά δεσμευτικού πρωτοκόλλου που θα ενισχύσει την τήρηση της BTWC και την εντατικοποίηση των εργασιών στα πλαίσια της ad hoc Oμάδας για το σκοπό αυτό. Ειδικότερα, ο στόχος της τελευταίας ήταν η ταχεία και επιτυχής ολοκλήρωση των διαπραγματεύσεων για το προαναφερόμενο πρωτόκολλο από την ad hoc Ομάδα. Εκτός αυτού, το Συμβούλιο καθόρισε τα μέτρα, συμπεριλαμβανομένων των μέτρων επαλήθευσης, τα οποία κρίθηκαν βασικά και πρωταρχικά για ένα αποτελεσματικό μέσο ενίσχυσης της συμμόρφωσης προς την BTWC.

Tα στοιχεία που καθόρισε το Συμβούλιο υποστηρίχθηκαν σε σημαντικό βαθμό απο την ad hoc Ομάδα και αποτέλεσαν τη βάση της συνολικής δομής του σχεδίου πρωτοκόλλου.

Σε όλα τα στάδια των διαπραγματεύσεων, η Ευρωπαϊκή Ένωση προέβη επανειλημμένα σε μεγάλο φάσμα διαβημάτων για την προώθηση των στόχων που εκτίθενται στις κοινές θέσεις και για την απόδοση έμφασης στην προτεραιότητα της ταχείας και επιτυχούς ολοκλήρωσης των διαπραγματεύσεων. Τα διαβήματα αυτά υποστηρίχθηκαν κατά κανόνα απο τις συνδεδεμένες χώρες της Κεντρικής και Ανατολικής Ευρώπης, την Κύπρο, επίσης συνδεδεμένη χώρα, και τις χώρες της EZEΣ, που είναι μέλη του Ευρωπαϊκού Οικονομικού Χώρου.

Ταυτόχρονα, στο πλαίσιο του πολιτικού διαλόγου της με τρίτες χώρες, η Ευρωπαϊκή Ένωση δεν παρέλειψε ποτέ να τονίσει την επείγουσα ανάγκη ενός συνολικού και νομικά δεσμευτικού συστήματος επαλήθευσης της BTWC.

Την παραμονή του σημερινού γύρου διαπραγματεύσεων στη Γενεύη, μια δήλωση της Προεδρίας εξ ονόματος της Ευρωπαϊκής Ένωσης, η οποία κοινοποιήθηκε στις 22 Δεκεμβρίου 1998, τόνισε τόσο την επιτακτική ανάγκη ολοκλήρωσης όλων των απαραίτητων σταδίων προκειμένου να ανοιχθεί το πρωτόκολλο προς υπογραφή πριν από την Πέμπτη Διάσκεψη Επανεξέτασης, η οποία θα διεξαχθεί το αργότερο το 2001, όσο και την υψηλή προτεραιότητα που πρέπει να αποδώσει η διεθνής κοινότητα στις διαπραγματεύσεις της ad hoc Ομάδας το 1999. Για το σκοπό αυτό, η δήλωση επανέλαβε τη σαφή δέσμευση της Ευρωπαϊκής Ένωσης να προωθήσει ενεργά τις εργασίες της ad hoc Ομάδας.